b'\n_START_ARTICLE_\nRanskan Louisiana\n_START_PARAGRAPH_\nRanskan Louisiana (ransk. La Louisiane) on eurooppalaisten Pohjois-Amerikan valloitukseen liittyv\xc3\xa4 termi. Ranskalla oli muiden eurooppalaisten merivaltojen ohella huomattavat suunnitelmat l\xc3\xa4nnen siirtomaan varalle. Louisiana, joka oli merkitt\xc3\xa4v\xc3\xa4sti nykyist\xc3\xa4 Yhdysvaltojen Louisianan osavaltiota laajempi, kuului osana suureen "la Nouvelle France" (Uusi Ranska) -nimiseen alueeseen. Muut osat olivat Kanadassa (St Lawrencejoen laakso), Acadia (Nykyisen Quebecin ja Uuden Englannin rannikko), Hudsoninlahti ja Terre Neuve (Newfoundland). _NEWLINE_Louisiana kuului l\xc3\xb6yh\xc3\xa4sti Ranskalle jo 1500-luvulta, jolloin ensimm\xc3\xa4iset tutkimusretkeilij\xc3\xa4t ja turkiskauppiaat saapuivat Suurille j\xc3\xa4rville ja Mississippijoelle. Ranskalaiset k\xc3\xa4viv\xc3\xa4t kauppaa intiaanien kanssa. Kuuluisimpia ranskalaisia Louisianan alueen tutkijoita olivat Louis Joliet, Jacques Marquette, Sieur de La Salle ja Pierre Lacl\xc3\xa8de. Hallintokaupunkina oli Nouvelle-Orl\xc3\xa9ans._NEWLINE_Suurimmillaan 1700-luvun alussa alue k\xc3\xa4sitti koko keskisen Pohjois-Amerikan alangon Appalakeilta Kalliovuorille. Seitsenvuotisen sodan p\xc3\xa4\xc3\xa4tteeksi 1763 Ranska luovutti Mississipin it\xc3\xa4puolisen osan Englannille, l\xc3\xa4nsipuoli j\xc3\xa4i ep\xc3\xa4selv\xc3\xa4sti Ranskan ja Espanjan sekahallintoon. Napoleon Bonaparten aikana 1801 Ranska sai l\xc3\xa4nsipuolisen Louisianan nimellisesti kokonaan ja myi sen 1803 Thomas Jeffersonin johtamille Yhdysvalloille. Kauppasumma oli 80 miljoonaa Ranskan frangia eli 15 miljoonaa Yhdysvaltojen dollaria._NEWLINE_Louisianan osavaltio perustettiin 1812, loppu alue muodosti aluksi Missourin territorion._NEWLINE_Territorioon kuuluivat kokonaan Arkansasin, Missourin, Iowan, Oklahoman ja Kansasin nykyiset osavaltiot sek\xc3\xa4 osittain Minnesotan, Etel\xc3\xa4-Dakotan, Pohjois-Dakotan, Montana, Wyomingn ja Coloradon osavaltiot ja pieni\xc3\xa4 osia Texasista._NEWLINE_St. Louisin maailmann\xc3\xa4yttely 1904, nimelt\xc3\xa4\xc3\xa4n Louisiana Purchase Expedition, oli omistettu t\xc3\xa4lle sata vuotta vanhalle kaupalle.'